ÚRAD VLÁDY SLOVENSKEJ REPUBLIKY
                       sekcia vládnej legislatívy

                                                                                Na rokovanie vlády SR
                                                                                dňa 19. augusta 2004
                                                                                K materiálu č. 17829/2004
                                                                                K bodu č. 7

S T A N O V I S K O
k návrhu zákona o rodine a o zmene a doplnení niektorých zákonov

I.

     Predložený návrh zákona o rodine a o doplnení niektorých zákonov predkladá na rokovanie vlády Slovenskej republiky podpredseda vlády a minister spravodlivosti Slovenskej republiky Daniel Lipšic.

II.

     Cieľom novej právne úpravy je reagovať na Dohovor o právach dieťaťa a vytvoriť kvalitnú právnu základňu pre zákon o sociálnoprávnej ochrane detí a sociálnej prevencii pripravovaný MPSVaR SR. V návrhu zákona sa čiastočne premietajú koncepcie, o ktorých uvažuje legislatívny zámer Občianskeho zákonníka, ktorý bude obsahovať aj úpravu rodinného práva, čo je odôvodnené prevažne súkromnoprávnou povahou vzťahov upravených rodinným kódexom.
     Návrh zákona prináša výrazné zmeny v úprave rodičovských práv a povinností a výchovných opatrení. Komplexné zmeny sa dotýkajú náhradnej starostlivosti (zverenia dieťaťa do výchovy inej osoby, pestúnskej starostlivosti, ústavnej výchovy)a  osvojenia, výživného a tiež rozlišovania inštitútov poručníctva a opatrovníctva.
     Materiál bol predmetom riadneho medzirezortného pripomienkového konania a na rokovanie vlády Slovenskej republiky sa predkladá s viacerými rozpormi, ktoré uplatnili podpredseda vlády a minister hospodárstva SR, minister práce, sociálnych vecí a rodiny SR, minister životného prostredia SR, Úrad vlády SR – sekcia kontroly, Úrad vlády SR – sekcia ľudských práv a menšín a Generálna prokuratúra SR.

III.

     Legislatívna rada vlády Slovenskej republiky prerokovala predmetný návrh zákona 17. augusta 2004 a odporučila predložiť návrh zákona o rodine a o zmene a doplnení niektorých zákonov na rokovanie vlády Slovenskej republiky.
IV.

     Sekcia vládnej legislatívy Úradu vlády Slovenskej republiky konštatuje, že v novom znení návrhu zákona o rodine a o zmene a doplnení niektorých zákonov sú pripomienky Legislatívnej rady vlády Slovenskej republiky (107 pripomienok) zapracované.
     Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh zákona o rodine a o zmene a doplnení niektorých zákonov schváliť, avšak s týmito pripomienkami:

K § 2
V § 2 slová „súhlasným vyhlásením“ je potrebné dať do súladu so slovom „vyhlásenie“, ktoré je používané v ďalšom texte v tomto kontexte. 

K § 4
V § 4 ods. 1 je potrebné odstrániť zátvorky zapracovaním textu v zátvorkách do ustanovenia. Rovnako je potrebné  postupovať aj v § 17.

K § 8
V odseku 2 za slová „Písomné plnomocenstvo“ je potrebné pripojiť slovo „obsahuje“.

K § 17
V písmene c) slovo „prípadu“ je potrebné vypustiť. Obdobnú úpravu je potrebné vykonať všade, kde sa toto slovo vyskytuje, napr. § 22.

K § 39
V odseku 4 slovo „svoju“ je potrebné nahradiť slovom „svoje“.

K § 122
V § 122 zrušovacie ustanovenie je potrebné uviesť touto vetou: „Zrušujú sa:“.

K Čl. VII 
V bode 1 slovo „zdravotnícky“ je potrebné nahradiť slovom „zdravotnícki“.

Vypracovali: A. Petruňáková
                      J. Fischerová
V Bratislave: 19. augusta 2004   
                                                                             Štefan G r m a n 
                                                                             generálny riaditeľ
                                                                       sekcie vládnej legislatívy